बाँसबारी क्लबलाई अराउन्ड द हिमालयजको साथ
सहिद स्मारक ‘बी’ डिभिजन लिग खेल्ने तायरीमा रहेको बाँसबारी क्लबले मुख्य प्रायोजकको रुपमा ट्रेकिङ तथा ट्राभल व्यवसायमा संलग्न अराउन्ड द हिमालयज प्रालिलाई भित्र्याएको छ ।
काठमाडौँ — सहिद स्मारक ‘बी’ डिभिजन लिग खेल्ने तायरीमा रहेको बाँसबारी क्लबले मुख्य प्रायोजकको रुपमा ट्रेकिङ तथा ट्राभल व्यवसायमा संलग्न अराउन्ड द हिमालयज प्रालिलाई भित्र्याएको छ ।क्लबको कार्यालयमा मंगलबार आयोजित कार्यक्रममा अध्यक्ष प्रेम थापा र अराउन्ड द हिमालयजका प्रबन्ध निर्देशक सुदामा कार्कीले प्रायोजनसम्बन्धी सम्झौतापत्रमा हस्ताक्षर गरे । ‘हाम्रो सम्झौता एक वर्षको लागि हो,’ अध्यक्ष थापाले भने, ‘मुख्य प्रायोजकको रुपमा अराउन्ड द हिमालयजले क्लबलाई १० लाख रुपैयाँ दिनेछ । यस्तै सहकार्यलाई अघि बढाउँदै हामीले यसपाली ए डिभिजनमा उक्लिने लक्ष्य बनाएका छौं ।’यो सिजनको बी डिभिजन लिग बुधबार सुरु हुँदैछ । बाँसबारीले पहिलो दिन नै सरस्वती युवा क्लबविरुद्ध खेल्दैछ । सरस्वती गत सिजन ए डिभिजनबाट रेलिगेसनमा परेको थियो । बाँसबारीले २०६९ मा शीर्ष श्रेणीबाट मध्यपुर युथ र बौद्धसँगै रेलिगेसनमा परेयता बी डिभिजन लिग खेलिरहेको छ र हरेकपल्ट ए डिभिजनमा फर्किने लक्ष्य राख्ने गरेको छ । यसपाली बी डिभिजन लिगका शीर्ष दुई क्लब ए डिभिजनमा उक्लिने छन् ।अध्यक्ष थापाकाअनुसार यसपाली बी डिभिजन लिगको लागि दुई महिना तयारी गरेको छ । क्लबले स्थानीय निरन विष्टलाई मुख्य प्रशिक्षक, निशानभक्त श्रेष्ठलाई प्रशिक्षक नियुक्त गरेर २३ जना खेलाडी अनुबन्ध गरिसकेको छ । बाँसबारी गत वर्षको बी डिभिजन लिगमा तेस्रो स्थानमा रहेको थियो ।